Радев в Кошице, сн. Президентството

Президентът Румен Радев е напът да саботира срещата на страните от източния фланг на НАТО (инициативата Б9), като още преди началото на форума в Кошице нападна регионалния формат и призова България "да материализираме интересите си, а не да ставаме заложник на чужди интереси".

"Тук съм, за да не допусна друг да решава бъдещето на българските енергийни проекти. При подготовката на срещата установих, че определени текстове на предварително изготвената декларация застрашават реализацията на важни инфраструктурни проекти от наш национален интерес и направих необходимото проблемните текстове да бъдат извадени от декларацията", каза Радев пред български журналисти.

В инициативата Б9 участват България, Естония, Латвия, Литва, Румъния, Словакия, Унгария, Чехия и Полша, като една от целите му е да се подготвят общи позиции, които по-късно да бъдат отстоявани в рамките на НАТО. Радев не уточни какви текстове точно са били извадени от проектодекларациите, но от думите му може да се предполага, че вероятно те са срещу изграждането на "Северен поток 2" и "Турски поток".

Вместо да говори за основната тема на срещата – как НАТО да се противопостави на хибридната война, дезинформацията и пропагандата, българският президент предпочете да се съсредоточи около предстоящата визита на руския премиер Дмитрий Медведев в България.

Той подчерта, че очаква българското правителството да "материализира визитата на руския

премиер Дмитрий Медведев в България, а не да ставаме заложник на чужди интереси", съобщи прессекретариатът на държавния глава.

Освен това Радев оспори провеждането на форума като коментира, че НАТО има достатъчно механизми за изработване на единна политика, докато регионалният формат изостря риториката, което не кореспондирало с политиката на сдържане и диалог, възприета от Алианса.

Президентът добави, че за съжаление неформалната инициатива Б9 се е отдалечила от замисъла си и дори създава рискове за интересите на деветте държави членки, отивайки отвъд приети от всички 29 съюзници подходи.

Това не е първият път, в който Радев заема откровени проруски позиции. Основен акцент от външнополитическата му дейност е отмяната на европейските санкции срещу Русия, които бяха наложени заради незаконната анексия на Крим.

Президентът избягва внимателно и определени теми, които може да подразнят Москва, каквато е и тази за хибридните атаки.

Радев обаче за пръв път си позволява, поне публично, подобна риторика пред страни членки на НАТО, като става в навечерието на визитата на генералния секретар на НАТО Йенс Столтенберг в България.

Събитието в Кошице е част от отбелязванията на 70-ата годишнина на НАТО и влизането в Алианса на шест от деветте държави на срещата в НАТО преди малко под 15 години, на 29 март 2004 г. (Полша, Чехия и Унгария стават част от НАТО пет години по-рано).